b'\n_START_ARTICLE_\nOginskio kanalas\n_START_PARAGRAPH_\nOginskio kanalas\xc2\xa0\xe2\x80\x93 Lietuvos did\xc5\xbeiosios kunigaik\xc5\xa1tyst\xc4\x97s (LDK) kanalas, 1783\xc2\xa0m. sujung\xc4\x99s Baltijos ir Juodosios j\xc5\xabr\xc5\xb3 baseinus._NEWLINE_Pastatytas LDK kunigaik\xc5\xa1\xc4\x8dio Mykolo Kazimiero Oginskio (1728\xe2\x80\x931800) r\xc5\xabpes\xc4\x8diu ir asmenin\xc4\x97mis l\xc4\x97\xc5\xa1omis Poles\xc4\x97je, Lietuvos Brastos vaivadijoje (dabar Baltarusija) 1765\xe2\x80\x931783\xc2\xa0m. tarp dviej\xc5\xb3 Nemuno ir Dniepro intak\xc5\xb3\xc2\xa0\xe2\x80\x93 Jaseldos ir \xc5\xa0\xc4\x8diaros. Ilgis\xc2\xa0\xe2\x80\x93 54\xc2\xa0km. Apie 15 metr\xc5\xb3 plo\xc4\x8dio ir 1,5 metr\xc5\xb3 gylio Oginskio kanalas tur\xc4\x97jo 10 medini\xc5\xb3 u\xc5\xbetvank\xc5\xb3 (\xc5\xa1liuz\xc5\xb3), 2 pakeliamus tiltus ir kirto 2 nat\xc5\xabralius e\xc5\xbeerus\xc2\xa0\xe2\x80\x93 Vulko ir Vygan\xc5\xb3. Pastarasis, esantis kanalo auk\xc5\xa1tupyje, sumanytas kaip nat\xc5\xabralus vandens lyg\xc4\xaf reguliuojantis rezervuaras. Pagrindin\xc4\x97 kanalo prieplauka ir jo valdyba \xc4\xafkurta Celiachanuose._NEWLINE_Kunigaik\xc5\xa1tis kanalo statybai paaukojo 12 milijon\xc5\xb3 zlot\xc5\xb3 asmenini\xc5\xb3 l\xc4\x97\xc5\xa1\xc5\xb3. I\xc5\xa1laidoms (12 milijon\xc5\xb3 zlot\xc5\xb3) padengti, Abiej\xc5\xb3 Taut\xc5\xb3 Respublikos Seimo nutarimu M. K. Oginskiui atiduotas valdyti Lahi\xc5\xa1ino miestelis, jo naudai nustatytas 8 zlot\xc5\xb3 mokestis nuo kiekvieno kanalu praplaukian\xc4\x8dios valties irklo. Valstyb\xc4\x97, parodydama ypating\xc4\x85 pagarb\xc4\x85 kanalo statytojui M. K. Oginskiui, jam priklausan\xc4\x8di\xc5\xb3 Slu\xc5\xa1k\xc5\xb3 r\xc5\xabm\xc5\xb3 kieme, kunigaik\xc5\xa1\xc4\x8diui gyvam esant pastat\xc4\x97 paminkl\xc4\x85._NEWLINE_Laivai i\xc5\xa1 Baltijos j\xc5\xabros kanalu gal\xc4\x97jo pasiekti Juod\xc4\x85j\xc4\x85 j\xc5\xabr\xc4\x85, neplaukdami aplink Europ\xc4\x85. Sutrump\xc4\x97jus keliui, labai pagyv\xc4\x97jo laivyba, spar\xc4\x8diau \xc4\x97m\xc4\x97 augti vienas did\xc5\xbeiausi\xc5\xb3 \xc5\xa1io vandens kelio miest\xc5\xb3\xc2\xa0\xe2\x80\x93 Kaunas._NEWLINE_Oginskio kanalas ir mediniai jo \xc4\xafrenginiai smarkiai apgriauti Pirmojo, bet galutinai sugadinti Antrojo pasaulini\xc5\xb3 kar\xc5\xb3 metu. 1942\xc2\xa0m. jo konstrukcijas sugriov\xc4\x97 sovietiniai partizanai. Po karo galutinai apleistas ir nenaudojamas. \xc5\xa0iuo metu atskiromis Oginskio kanalo atkarpomis naudojasi vandens turistai. Tiesa, pastar\xc4\x85j\xc4\xaf de\xc5\xa1imtmet\xc4\xaf Baltarusija ie\xc5\xa1ko b\xc5\xabd\xc5\xb3 atstatyti ir turizmui pritaikyti bent jau \xc5\xa1io kanalo auk\xc5\xa1tup\xc4\xaf.'